তুষার ঝড়ের কবলে নিউইয়র্ক অঞ্চলের বিস্তীর্ণ এলাকা। ৩০ থেকে ৩৫ মাইল বেগে প্রবাহিত তুষার ঝড়ে লণ্ডভণ্ড কানেকটিকাট, নিউজার্সি আর নিউইয়র্কের জনজীবন। এসব এলাকার ৩ লক্ষাধিক বাংলাদেশিসহ ১৮ লাখের বেশি আমেরিকান বাস করেন। জাতীয় আবহাওয়া দফতর জানায়, গতকাল ভোর ৫টা থেকে শুরু এ দুর্যোগে ঘণ্টায় প্রায় দুই ইঞ্চি করে বরফ জমছে এসব এলাকায়। স্থানীয় সময় বৃহস্পতিবার সন্ধ্যা নাগাদ ‘বিশেষ সতর্কতা’ জারি করেছে কর্তৃপক্ষ। নিউইয়র্ক সিটি, নর্দার্ন নিউজার্সি, হাডসন ভ্যালি, কানেকটিকাটের উপকূলীয় অঞ্চল এবং লং আইল্যান্ডে শীতকালীন ঝড়ে আক্রান্ত হয়েছে। নিউইয়র্ক সিটি এবং আশপাশের সব পাবলিক স্কুলে ছুটি ঘোষণার পাশাাশি লোকজনকে বিশেষ প্রয়োজন ব্যতীত ঘরের বাইরে না যাবার পরামর্শ দিয়েছেন সিটি মেয়র বিল ডি ব্লাসিয়ো। বৃহস্পতিবার প্রতিবেদনটি লেখা পর্যন্ত জেএফকে এয়ারপোর্টে ৫০৮, লাগোয়ার্ডিয়া এয়ারপোর্টে ৫৭২ এবং নিউইয়র্কে লিবার্টি এয়ারপোর্টে ৬০৭টি ফ্লাইট বাতিল হয়েছে। সড়ক ও মহাসড়কে যানবাহন নেই বললেই চলে। বাস, রেল চলাচলেও স্থবিরতা এসেছে। নিউইয়র্ক সিটির বাংলাদেশি অধ্যুষিত জ্যাকসন হাইটস, জ্যামাইকা, ওজোন পার্ক, চার্চ-ম্যাকডোনাল্ড, পার্কচেস্টার, স্টার্লিং এভিনিউ, ওয়েস্টচেস্টার, নিউজার্সি ও প্যাটারসনে বাণিজ্যিক প্রতিষ্ঠানের প্রায় সবকটিতেই তালা ঝুলছে। রেস্টুরেন্টগুলো খোলা থাকলেও গ্রাহক নেই বললেই চলে। এসব এলাকায় ১২ ইঞ্চি পর্যন্ত বরফ জমতে পারে বলে আবহাওয়া দফতর উল্লেখ করেছে। এনআরবি নিউজ।